Kyk: Novak kry ’n heldeontvangs in DubaiNovak Djokovic laat waai in Dubai. Foto: Twitter. As jy verwag het dat Novak Djokovic ná sy deportasie-drama op die internasionale verhoog sou sukkel, moet jy maar weer dink. Dit het die 34-jarige speler net ’n bietjie langer as ’n uur geneem om met Lorenzo Musetti in Dubai af te reken. Die eindtelling was 6-3 en 6-3 in sy guns. En waar ondersteuners altyd ’n bietjie harder vir sy teenstanders geskree het, is die Serwiese vlae trots in Dubai rondgeswaai, terwyl sy naam gereeld vanuit die pawiljoensitplekke gehoor is. “Ek kon nie vir beter ondersteuning gevra het nie. Dit is al ’n hele rukkie sedert ek my laaste wedstryd gespeel het en ek het nou ’n ongelooflike ervaring op die baan gehad. Baie dankie vir almal se ondersteuning en die wyse waarop julle my verwelkom het,” het Djokovic gesê. Die wêreldno. 1-speler het glad nie sleg op die baan vertoon nie: Hy het Musetti met sy akkurate houespel op die agtervoet gedwing, terwyl hy bitter min ongedwonge foute gemaak het. Tog glo Djokovic dat hy tot beter tennis in staat is. “Ek is tevrede met my spel, veral wanneer ’n mens in ag neem dat ek vir amper drie maande nie op die internasionale verhoog was nie. Daar was ’n paar goeie oomblikke en terselfdertyd ’n paar minder goeie oomblikke; dit is egter te verstane as jy so lank langs die baan was.” Die Serwiër is verlede week gedurende ’n onderhoud met BBC gevra of hy weens sy entstofstandpunt bereid sal wees om groot toernooie soos Wimbledon en die Franse Ope mis te loop. “Ja. Dit is die prys wat ek bereid is om te betaal,” was sy doodluiterse antwoord. Andy Murray, ’n voormalige wêreldno. 1-speler, is ná sy wedstryd in Dubai oor Djokovic uitgevra. “Ek stem nie heeltemal met hom saam nie. Ek dink dinge sal baie makliker vir hom wees as hy net besluit om ingeënt te word,” het die 34-jarige Brit gesê. Huge cheers for Novak Djokovic as he walks onto court to make his tennis return in Dubai.pic.twitter.com/Uj2ywUZFnI — Sam Street (@samstreetwrites) February 21, 2022 Quite the reception for Novak Djokovic in Dubai pic.twitter.com/xvSeTwuMj0 — Molly McElwee (@molly_mcelwee) February 21, 2022